TU โชว์กำไร Q1 โต 19.33% รับปัจจัยบวกเงินบาทแข็งค่า-ส่วนแบ่งบ.ร่วม
TU โชว์กำไร Q1 โต 19.33% มาที่ 1.47 พันลบ. จากปีก่อนมีกำไร 1.23 พันลบ. รับปัจจัยบวกเงินบาทแข็งค่า-ได้ส่วนแบ่งจากการลงทุนในบริษัท Red Lobster
8 พ.ค. 2560

บริษัท ไทยยูเนี่ยน กรุ๊ป จำกัด (มหาชน) หรือ TU รายงานผลการดำเนินงานประจำไตรมาส 1/60 สิ้นสุดวันที่ 31 มี.ค.60 (รวมบริษัทย่อย) ดังนี้

โดยผลการดำเนินงานไตรมาสดังกล่าวมีกำไรเพิ่มขึ้น เนื่องจากบริษัทมีผลกำไรจากอัตราแลกเปลี่ยนอยู่ที่ 590 ล้านบาท เมื่อเทียบกับในไตรมาสที่ 1/59 ที่มีกำไรอยู่ที่ 264 ล้านบาท และขาดทุนมากถึง 181 ล้านบาท ในไตรมาสที่ 4/59 ทั้งนี้ผลกำไรจากอัตราแลกเปลี่ยนในไตรมาสที่ 1/60 เป็นผลจากการแข็งค่าของค่าเงินบาทต่อสกุลเหรียญสหรัฐในระหว่างไตรมาส
ส่วนยอดขายรูปสกุลเงินบาทในไตรมาสที่ 1/60 อยู่ที่ 31,427 ล้านบาท เพิ่มขึ้น 0.7% จากไตรมาสที่ 1/59 โดยได้รับผลกระทบจากค่าเงินบาทที่ปรับตัวแข็งค่าขึ้นเมื่อเทียบกับเงินสกุลหลัก ยอดขายรูปสกุลเงินเหรียญสหรัฐอยู่ที่ 895 ล้านเหรียญสหรัฐ เพิ่มขึ้น 2.8% จากไตรมาสที่ 1/59 การปรับเพิ่มขึ้นของยอดขายนั้นเกิดจากการปรับราคาสินค้าขึ้นตามราคาวัตถุดิบที่ปรับตัวสูงขึ้น รวมทั้งการเติบโตอย่างต่อเนื่องของธุรกิจอาหารสัตว์เลี้ยง
สำหรับรายได้อื่นในไตรมาสที่ 1/60 เพิ่มขึ้นมาอยู่ที่ 750 ล้านบาท (เพิ่มขึ้น 98.2% เมื่อเทียบกับไตรมาสที่ 1/59) สาเหตุหลักมาจากการได้รับเงินปันผลจากการลงทุนใน บริษัท Red Lobster